காங்கிரஸ் கட்சியில் முக்கிய முடிவுகளை எடுக்கும் அதிகாரம் படைத்த காரியக் கமிட்டியை அக்கட்சியின் தலைவர் ராகுல் காந்தி, கடந்த செவ்வாய்க்கிழமை (ஜூலை 17-ம் தேதி) மாற்றி அமைத்தார். இந்தப் புதிய கமிட்டியின் முதல் கூட்டம், நாளை (ஜூலை 22 -ம் தேதி) டெல்லியில் நடக்கிறது. காங்கிரஸ் கட்சியின் அகில இந்திய மாநாடு, கடந்த மார்ச் மாதம் நடைபெற்றது. அதற்கு முன்பாக, கட்சியில் ஏற்கெனவே இருந்த காரியக் கமிட்டியைக் கலைத்த ராகுல் காந்தி, 'நெறிமுறைக் குழு' ஒன்றை அமைத்தார். 'மாநாட்டு நடவடிக்கைகள் நிறைவடையும் வரை நெறிமுறைக்குழு செயல்பாட்டில் இருக்கும்' என்று அவர் அறிவித்திருந்தார். இந்த நிலையில், 23 உறுப்பினர்கள், 19 நிரந்தர அழைப்பாளர்கள் மற்றும் 9 சிறப்பு அழைப்பாளர்கள் அடங்கிய புதிய காரியக் கமிட்டியை ராகுல் காந்தி மாற்றியமைத்தார்.